กรมที่ดิน ยกระดับความน่าเชื่อถือให้เข้ากับชีวิตวิถีใหม่ นำระบบติดตามสถานะงานได้ทุกที่ทุกเวลา (STS) มาทดลองใช้ก่อนขยายผลไปทั่วประเทศ
กรมที่ดิน ยกระดับความน่าเชื่อถือให้เข้ากับชีวิตวิถีใหม่ นำระบบติดตามสถานะงานได้ทุกที่ทุกเวลา (STS) มาทดลองใช้ก่อนขยายผลไปทั่วประเทศนายนิสิต จันทร์สมวงศ์ อธิบดีกรมที่ดิน เปิดเผยว่า สำนักงานที่ดินจังหวัดชลบุรี สาขาศรีราชา สร้างสรรนวัตกรรมเพื่อรองรับชีวิตวิถีใหม่ ภายใต้สถานการณ์ระบาดของโรคโควิด -19 ด้วยการคิดค้นนวัตกรรมเพื่อชีวิตวิถีใหม่ (New Normal) โดยการนำระบบติดตามสถานะงานได้ทุกที่ทุกเวลา (Sriracha Tracking Systems) หรือ STS ซึ่งสามารถติดตามสถานะงานบริการได้ทันที หลังจากขอรับบริการที่สำนักงานที่ดินแล้ว ผ่านทางโทรศัพท์มือถือแบบ online โดยโปรแกรม STS ซึ่งเป็นระบบการจัดการติดตามและตรวจสอบขั้นตอนการทำงานนี้ ชาวดินศรีราชาได้ทำการออกแบบระบบ Tracking System ขึ้นมา เพื่อลดปัญหาด้านความยุ่งยากในการตรวจสอบ ลดปัญหาการติดต่อสื่อสารที่คลาดเคลื่อน ประหยัดระยะเวลาการทำงาน โปร่งใส สะดวก รวดเร็วและเข้าใจง่าย และช่วยให้มีการติดตามงานในแต่ละขั้นตอนอย่างเป็นระบบ ภายใต้ Concept “กดปุ๊ป รู้ปั๊ป” เสมือนกรมที่ดินให้บริการถึงบ้าน เนื่องจากระบบ STS สามารถสอบถามสถานะงาน ได้ทุกเวลาและสถานที่ ตอบสนองความต้องการผู้รับบริการโดยไม่ต้องติดต่อเจ้าหน้าที่ผ่านระบบที่เข้าถึงง่าย ทั้งงานบริการแล้วเสร็จวันเดียวและงานไม่เสร็จวันเดียว , ระบบแสดงระยะเวลาการทำงานในแต่ละกระบวนงานที่ชัดเจน และกำหนดเวลาเสร็จได้ล่วงหน้า และผู้มาติดต่อขอรับบริการสามารถรู้วัน เวลาแล้วเสร็จ จากการติดตามในระบบ STS โดยประชาชนผู้รับบริการสามารถติดตามงานได้ทุกที่ทุกเวลา ผ่านทางโทรศัพท์มือถือ เนื่องจากระบบทำงานผ่านทางอินเทอร์เน็ต (Web Application) ผู้รับบริการสามารถทราบกระบวนการทำงานทั้งหมดและตรวจสอบสถานะงานในแต่ละขั้นตอนได้ ได้ฉับไวแบบ Real time ถือเป็นการสร้างความเชื่อมั่นให้แก่ผู้รับบริการที่สามารถนำข้อมูลที่ได้รับจากระบบ ไปใช้ในการงานแผนงานต่อเนื่องได้อย่างแม่นยำด้านเจ้าหน้าที่ผู้ปฏิบัติงาน สามารถใช้ระบบ STS แจ้งผลความคืบหน้าของงานได้ทันทีและทราบได้ว่าเกิดปัญหาใดเกิดขึ้นบ้าง เมื่อรับทราบปัญหาได้เร็ว การแก้ไขงานสามารถทำได้ทันท่วงที สามารถประหยัดเวลาการประสานงานกับลูกค้า ไม่ต้องรอการติดต่อกลับจากผู้รับบริการ หลีกเลี่ยงความเข้าใจที่คลาดเคลื่อนในการสื่อสารส่งผลให้งานมีประสิทธิภาพและรวดเร็วสามารถบรรลุตามเป้าหมายที่วางไว้ได้ อย่างไรก็ตาม ขณะนี้ระบบ STS อยู่ระหว่างการปรับปรุงทดลองใช้ที่สำนักงานที่ดินศรีราชา ซึ่งหากดำเนินการแล้วได้รับการประเมินความพึงพอใจจากประชาชนดีจะได้นำมาใช้ทั่วประเทศต่อไป